1918ರಲ್ಲಿ ಸ್ಪ್ಯಾನಿಶ್ ಜ್ವರದಿಂದ ಬದುಕುಳಿದು ಇಂದು ಕೊರೊನಾ ಸೋಲಿಸಿದ ವೃದ್ಧೆ

ಮ್ಯಾಡ್ರಿಡ್: 1918ರಲ್ಲಿ ಬಂದಿದ್ದ ಸ್ಪ್ಯಾನಿಶ್ ಜ್ವರದ ವಿರುದ್ಧ ಹೋರಾಡಿದ್ದ ವೃದ್ಧೆಯೊಬ್ಬರು ಮತ್ತೆ ನೂರು ವರ್ಷ ಬಿಟ್ಟು ಬಂದ ಕೊರೊನಾ ವೈರಸ್ ವಿರುದ್ಧವೂ ಹೋರಾಡಿ ಬದುಕುಳಿದಿರುವ ಅಪರೂಪದ ಘಟನೆ ಸ್ಪೇನ್‍ನಲ್ಲಿ ನಡೆದಿದೆ.

ಈ ವೃದ್ಧೆಯನ್ನು ಅಲ್ಲಾಲಾ ಡೆಲ್ ವ್ಯಾಲೆ (106) ಎಂದು ಗುರುತಿಸಲಾಗಿದೆ. ಇವರು 1913ರಲ್ಲಿ ಜನಿಸಿದ್ದರು. ಈ ವೇಳೆ ಇವರು ಆರು ವರ್ಷದ ಮಗುವಿದ್ದಾಗ ಅಂದರೆ 1918ರಲ್ಲಿ ವಿಶ್ವವನ್ನೇ ಬೆಚ್ಚಿ ಬೀಳಿಸಿದ್ದ ಸ್ಪ್ಯಾನಿಶ್ ಜ್ವರಕ್ಕೆ ತುತ್ತಾಗಿದ್ದರು. ಈ ವೇಳೆ ಸೂಕ್ತ ಚಿಕಿತ್ಸೆ ಪಡೆದು ಈ ಸೋಂಕಿನಿಂದ ಗುಣಮುಖವಾಗಿ ಬಂದಿದ್ದರು.

ಇದಾದ ಬಳಿಕ ಈ ವೃದ್ಧೆಗೆ ಈಗ 106 ವರ್ಷ, ಸುಮಾರು 102 ವರ್ಷಗಳ ಬಳಿಕ 2019ರಲ್ಲಿ ಚೀನಾದಲ್ಲಿ ಕಾಣಿಸಿಕೊಂಡು ವಿಶ್ವಕ್ಕೆ ಮಾರಕವಾಗಿರುವ ಕೊರೊನಾ ಸೋಂಕಿಗೂ ತುತ್ತಾಗಿದ್ದಾರೆ. ಇವರು ಒಂದು ನರ್ಸಿಂಗ್ ಹೋಂನಲ್ಲಿ ವಾಸಿಸುತ್ತಿದ್ದು, ಇಲ್ಲಿ ಅವರು ಸೋಂಕಿಗೆ ತುತ್ತಾಗಿದ್ದರು. ಇವರ ಜೊತೆಗೆ ಇದ್ದ ಉಳಿದ 60 ಜನಕ್ಕೂ ಕೊರೊನಾ ಸೋಂಕು ತಗುಲಿತ್ತು. ಆದರೆ ಈ ವೃದ್ಧೆ ಕೊರೊನಾ ವಿರುದ್ಧವೂ ಹೋರಾಡಿ ಈ ಇಳಿ ವಯಸ್ಸಿನಲ್ಲಿ ಗುಣಮುಖರಾಗಿದ್ದಾರೆ.

ವೃದ್ಧೆಗೆ ಸೋಂಕು ಇರುವುದು ಪತ್ತೆಯಾದ ನಂತರ ಆಕೆಯನ್ನು ಲಾ ಲಿನಿಯಾ ಎಂಬ ಆಸ್ಪತ್ರೆಗೆ ದಾಖಲು ಮಾಡಲಾಗಿತ್ತು. ಇದಾದ ನಂತರ ಅವರನ್ನು ವೆಂಟಿಲೇಟರ್‍ನಲ್ಲಿ ಇಟ್ಟು ಚಿಕಿತ್ಸೆ ನೀಡಲಾಗಿತ್ತು. ಚಿಕಿತ್ಸೆ ನಂತರ ಸಂಪೂರ್ಣ ಗುಣಮುಖವಾಗಿರುವ ಅಲ್ಲಾಲಾ ಡೆಲ್ ವ್ಯಾಲೆ ಅವರು ಆಸ್ಪತ್ರೆಯಿಂದ ಬಿಡುಗಡೆಯಾಗಿದ್ದಾರೆ. ಈ ಮೂಲಕ ಸ್ಪೇನ್‍ನಲ್ಲಿ ಕೊರೊನಾ ಸೋಂಕಿನ ವಿರುದ್ಧ ಹೋರಾಡಿ ಗೆದ್ದ ಅತ್ಯಂತ ಹಿರಿಯ ಮಹಿಳೆ ಎಂಬ ಖ್ಯಾತಿ ಗಳಿಸಿದ್ದಾರೆ.

ಈ ವಿಚಾರವಾಗಿ ಮಾತನಾಡಿರುವ ವೃದ್ಧೆಯ ಸೊಸೆ ಪ್ಯಾಕ್ವಿ ಸ್ಯಾಂಚೆ, ವೈದ್ಯರು ನಮ್ಮ ಅತ್ತೆಗೆ ಬಹಳ ಒಳ್ಳೆಯ ಚಿಕಿತ್ಸೆ ನೀಡಿದ್ದಾರೆ. ಅವರಿಗೆ ನಮ್ಮ ಕುಟುಂಬ ಕೃತಜ್ಞರಾಗಿರಬೇಕು. ಆದರೆ ನಾವು ಅವರು ಗುಣಮುಖರಾಗಿದ್ದಾರೆ ಎಂದು ಅಸಡ್ಡೆ ತೋರಬಾರದು ಮತ್ತು ಅವರ ಆರೋಗ್ಯದ ಬಗ್ಗೆ ಗಮನಕೊಡಬೇಕು. ನಾವು ಜಾಗರೂಕತೆಯಿಂದ ಇರಬೇಕು ಎಂದು ವೈದ್ಯರು ತಿಳಿಸಿದ್ದಾರೆ ಎಂದು ಸ್ಯಾಂಚೆ ಸ್ಥಳೀಯ ಮಾಧ್ಯಮವೊಂದಕ್ಕೆ ಹೇಳಿದ್ದಾರೆ.

ಸ್ಪ್ಯಾನಿಶ್ ಜ್ವರ ಸುಮಾರು 1918 ರಿಂದ 1920ರವೆರೆಗೆ ವಿಶ್ವವನ್ನು ಕಾಡಿತ್ತು. ಸುಮಾರು 36 ತಿಂಗಳುಗಳ ಕಾಲ ಈ ಸಾಂಕ್ರಾಮಿಕ ರೋಗವೂ ಮನುಕುಲಕ್ಕೆ ಮಾರಕವಾಗಿತ್ತು. ಇದು ಅಂದು ಸುಮಾರು ವಿಶ್ವದ ಜನಸಂಖ್ಯೆಯ ಮೂರನೇ ಒಂದು ಭಾಗ ಅಂದರೆ 500 ದಶಲಕ್ಷ ಜನರಿಗೆ ಈ ಸೋಂಕು ತಗುಲಿತ್ತು.

ಸ್ಪ್ಯಾನಿಶ್ ಫ್ಲೂ:
“ಇನ್ಫ್ಲೂಎಂಜಾ” ಎನ್ನುವ ವೈರಾಣುವಿನಿಂದ ಕಳೆದ 300 ವರ್ಷಗಳಲ್ಲಿ 9 ವಿವಿಧ ಡೆಡ್ಲಿ ರೋಗಗಳು ಜನಿಸಿದ್ದು ಸಂಪೂರ್ಣ ಮನುಷ್ಯಕುಲವನ್ನು ಕಾಡಿವೆ. ಅವುಗಳಲ್ಲಿ 1918 ರ ಇನ್ಫ್ಲೂಎಂಜ ಪ್ಯಾಂಡೆಮಿಕ್ ಕೂಡ ಒಂದು. ಈ ರೋಗವನ್ನು “ಸ್ಪ್ಯಾನಿಶ್ ಫ್ಲೂ” ಎಂದು ಕೂಡ ಕರೆಯಲಾಗುತ್ತದೆ. ಈ ರೋಗದಿಂದ ಅಂದು ಬರೋಬ್ಬರಿ 10 ಕೋಟಿ ಜನರು ಪ್ರಾಣ ಕಳೆದುಕೊಂಡಿದ್ದರು. ಇನ್ನು ಇದೇ ವೈರಾಣುವಿನಿಂದ 2009 ರಲ್ಲಿ ಪ್ರಪಂಚದೆಲ್ಲೆಡೆ “ಹಂದಿ ಜ್ವರ” ಎನ್ನುವ ರೋಗವು ಜನಿಸಿತ್ತು. ಇದರಿಂದ 4 ಲಕ್ಷ ಜನರು ಪ್ರಪಂಚದೆಲ್ಲೆಡೆ ಸತ್ತಿದ್ದರು.